<classify> RAIS John Magufuli ameshasaini Sheria ya Mwenendo wa Makosa ya Jinai Sura ya 20, inayohusu mashauriano ya kukiri kosa. Hayo yaliabainishwa na Mwanasheria Mkuu wa Serikali AG, Profesa Adelardus Kilangi katika mahojiano maalum na gazeti hili jana. Hatua ya Rais Magufuli kusaini sheria hiyo, kunakamilisha kazi kubwa iliyofanywa katika Mkutano wa 16 wa Bunge uliomalizika hivi karibuni mjini Dodoma, ambapo serikali iliwasilisha kwa mara ya pili Muswada wa Sheria ya Marekebisho ya Sheria Mbalimbali Namba 4 wa Mwaka 2019.Miongoni mwa sheria zilizowasilishwa ilikuwa ni Sheria ya Mwenendo wa Mashauri ya Jinai Sura ya 20. Gazeti hili lilitaka kufahamu ni sheria ipi, ambayo Mkurugenzi wa Mashtaka DPP ataitumia katika kutekeleza ushauri wa Rais Magufuli alioutoa Jumapili iliyopita kuhusu kuwasamehe washitakiwa wa makosa ya uhujumu uchumi watakaokiri makosa yao, kuomba msamaha na kukubali kulipa fedha za serikali.Kutokana na hoja hiyo, Profesa Kilangi alisema Rais Magufuli tayari ameshaisaini sheria hiyo tangu Septemba 19, mwaka huu, hivyo alipokuwa akitoa ushauri huo kwa DPP kuhusu kuwasamehe watuhumiwa hao, alifanya hivyo akijua kuwa jambo hilo linawezekana kisheria, kwa kuwa tayari sheria hiyo alishaisaini na inafanya kazi.Sheria mpya ya Mwenendo wa Makosa ya Jinai Sura ya 20 inayohusu mashauriano ya kukiri kosa ndiyo itakayotumika. Makosa ya uhujumu uchumi ni miongoni mwa makosa lengwa katika sheria hii, kwa hiyo jambo hili lipo katika msingi wa kisheria,alieleza Profesa Kilangi.Akiwasilisha bungeni Muswada wa sheria hiyo Septemba 5, mwaka huu Bungeni, Mwanasheria Mkuu wa Serikali alisema Sura hiyo ya 20 inafanyiwa marekebisho katika vifungu vya 13 na 19 kwa lengo la kuweka katika sheria hiyo mfumo rasmi wa makubaliano ya awali ya makosa ya jinai, ambayo yatakuwa ni kati ya Mwendesha Mashitaka DPP na mtuhumiwa au wakili wake. Alisema makubaliano hayo yatalenga kupunguza uzito wa adhabu, pale ambapo mtuhumiwa atakiri kosa analoshitakiwa nalo au anakiri kosa dogo miongoni mwa makosa mbalimbali, anayoshitakiwa nayo baada ya kukubaliana na DPP kuwa kukiri kwake kutapunguza uzito wa adhabu.Utaratibu huu utapunguza mlundikano wa kesi mahakamani na kupunguza msongamano wa wafungwa magerezani, alisema Profesa Kilangi. Wahujumu uchumi bado watafakari Pamoja na kuwepo kwa sheria hiyo, bado watuhumiwa wa kesi za uhujumu uchumi hawajaanza kutumia fursa ya siku saba kuanzia juzi Jumatatu iliyotolewa na Rais Magufuli ya kutakiwa kukiri makosa, kuomba msamaha na kukubali kulipa fedha za serikali.Baada ya ushauri huo wa Rais, Mkurugenzi wa Mashtaka nchini, Biswalo Mganga naye alitoa mwongozo juzi kuhusu nini watuhumiwa hao wanapaswa kufanya ili kupata msamaha huo. Mwongozo huo wa DPP unamtaka mshitakiwa kuiandikia barua ofisi yake kupitia kwa Mkuu wa Gereza na barua hiyo inapaswa kuandikwa na mtuhumiwa mwenyewe aliye gerezani na si wakili.Alisema kupitia barua hiyo, mtuhumiwa anatakiwa kukiri kosa lake na kuomba msamaha ndipo ofisi yake ichukue hatua.Kutokana na mwongozo huo wa DPP, jana gazeti hili liliwasiliana na Kamishna Jenerali wa Magereza, Phaustine Kasike kutaka kujua kama kuna mtuhumiwa yeyote wa kesi za uhujumu uchumi aliyewasilisha barua ya kukiri makosa yake, kuomba msamaha na kukubali kulipa fedha za serikali.Kasike alisema mpaka jana hakukuwa na mtuhumiwa yeyote aliyewasilisha barua kwa Mkuu wa Gereza husika. Alise ma Jeshi lake linaendelea na taratibu za utekelezaji wa suala hilo na kusisitiza kuwa hakuna barua yoyote iliyowasilishwa kwao.Kwa upande wake, DPP Mganga alitaka apewe muda wa kulifanyia kazi suala hilo na atatoa ripoti yake mwishoni baada ya kukamilisha kazi hiyo. Noni, Dk Tenga wana jambo Katika hatua nyingine upande wa utetezi katika kesi ya uhujumu uchumi inayowakabili vigogo wa kampuni ya mawasiliano ya Six Telecoms Limited, akiwemo Wakili maarufu Dk Ringo Tenga, umeiomba Mahakama ya Hakimu Mkazi Kisutu kuzungumza na wateja wao kuhusu kesi hiyo.Hatua hiyo imekuja baada ya upande wa mashitaka ukiongozwa na Wakili wa Serikali, Constantine Kakula kudai mbele ya Hakimu Mkazi Mkuu, Thomas Simba kuwa shauri hilo lilifika mahakamani hapo jana kwa ajili ya kutajwa. Baada ya kueleza hayo, Wakili wa Utetezi, Alex Mgongolwa aliomba mahakama kuitisha shauri hilo Septemba 27 kwa sababu ya mazingira ya kesi yenyewe wanaomba wazungumze na wateja wao.Hakimu Simba aliahirisha kesi hiyo hadi Septemba 27, mwaka huu kwa ajili ya kutajwa na washitakiwa wote wamerudishwa rumande kwa sababu mashitaka yanayowakabili hayana dhamana. Washitakiwa wengine katika kesi hiyo ni Hafidhi Shamte au Rashidi Shamte ambaye ni Mkurugenzi Mkuu wa kampuni wa hiyo, mfanyabiashara na Mkurugenzi wa kampuni hiyo, Peter Noni, Mkuu wa Fedha wa kampuni hiyo, Noel Chacha na Kampuni ya Six Telecoms. Imeandikwa na Matern Kayera na Francisca Emmanuel, Dar.  <topic>: KITAIFA 